Seun (17) met mes vermoor - Maroela Media
Sers. Kelebogile Moleko, woordvoerder van die polisie, het gesê die seun is Dinsdag met 'n mes gesteek en later in 'n hospitaal oorlede. Volgens Moleko is die polisie na 'n straat in Lethabong ontbied nadat inwoners gekla het oor rusverstoring deur 'n groep mense.
"Met die polisie se aankoms op die toneel was daar 'n man wat in sy kuit gesteek is. Hy het die polisie meegedeel dat nog 'n slagoffer gesteek is en na 'n kliniek geneem is vir behandeling."
Volgens Moleko het die beamptes 'n 18-jarige verdagte in hegtenis geneem. Hy is van moord aangekla en sal na verwagting Donderdag in die Bafokeng-landdroshof verskyn. Volgens Moleko is daar nog nie vasgestel of die voorval met bendegeweld verband hou nie.